b'\n_START_ARTICLE_\nBjarne Weimar\n_START_PARAGRAPH_\nBjarne Weimar (ved d\xc3\xa5ben: Bjarne Weimar-Nielsen) (29. maj 1906 i K\xc3\xb8benhavn \xe2\x80\x93 1988 i K\xc3\xb8benhavn) var en dansk s\xc3\xb8lvsmed, bror til Aage Weimar._NEWLINE_Bjarne Weimar blev f\xc3\xb8dt i 1906 som s\xc3\xb8n af s\xc3\xb8lvsmeden Evald Nielsen og hustruen Marie (f. Weimar). 1929 blev han uddannet som cisel\xc3\xb8r hos Carl M\xc3\xb8ller. Derefter var han tilknyttet sin fars firma som designer og blev i 1941 optaget som partner. Efter Evald Nielsens d\xc3\xb8d i 1958 f\xc3\xb8rte Bjarne Weimar firmaet videre, men m\xc3\xa5tte i 1970 lukke forretningen p\xc3\xa5 Nygade (Str\xc3\xb8get) i K\xc3\xb8benhavn. V\xc3\xa6rkstedet solgtes i 1967 til Helge Hansen, som efter 1970 f\xc3\xb8rte det videre som Evald Nielsen Eftf. I dag ejes Evald Nielsens Eftf. af s\xc3\xb8lvsmed Gregers Holt med v\xc3\xa6rksted i Stenl\xc3\xb8se._NEWLINE_1948-1950 var Weimar oldermand i K\xc3\xb8benhavns Guldsmedelaug. Han vandt i 1955 en konkurrence om en oldermandsk\xc3\xa6de til lauget._NEWLINE_Bjarne Weimar var en s\xc3\xa6rdeles kyndig gemmolog, dvs. ekspert i \xc3\xa6delsten, s\xc3\xa5vel \xc3\xa6gte som syntetiske. Denne viden foldede han ud i "Guldsmedebogen \xe2\x80\x93 Fagbog for Guld- og S\xc3\xb8lvsmede", som han skrev sammen med H.C. Nielsen og I.O. Thisted (udgivet af Teknologisk Institut, 1948). Bogen regnes stadig som et standardv\xc3\xa6rk blandt guld- og s\xc3\xb8lvsmede.'